
Bok 1 med tittel «Pasient -og pårørendes opplevelser i møte med helsevesenet» ble avsluttet i mai-juni 2022.

Trudes sykdomsperiode fortsetter. Det forekommer positive -og negative hendelser det er grunn til å skrive litt om, beskrivelser av hendelser andre pasienter og pårørende bør kunne finne nyttig å lese om og gjøre egne refleksjoner.

Det jeg har beskrevet er ut i fra mine forutsetninger, de opplevelser og erfaringer vi har fått i løpet av Trudes sykdomsperiode på ca 8 år i 2023.

Trude er pasienten med sykdommen ALS, amyotrofisk lateral sklerose, med diagnose fra 2016. For meg debuterte hun med sykdommen allerede på nyåret 2015 ved at hun da begynte å få urene s’er i talen, men det var bare av og til. Sommeren 2015 økte det på til tilnærmet kleist. Fastlegen antydet at det kunne være stress og at jeg kunne være årsaken.

Endelig ble Trude henvist til et Spesialistlegesenter for å få en vurdering. Da hadde hun tydelige fasciculasjoner, rykninger og sammentrekninger i tunga. Videre sa hun at finmotorikken ble svekket og hun mistet lett ting.

Jeg har lest en del om symtomer for andre nevrologiske sykdommer. De har ikke de samme symtomer som ALS, bulbær ALS. Likevel startet nevrologisk på Rikshospitalet en lang -og tildels risikofylt «utelukkelse -eller konstateringsprosedyre». Nødvendigheten av de er jeg kritisk til, da det likevel ikke finnes medisiner eller behandlingsmetoder for sykdommen, hvilket jeg beskriver i bok 1 av «Pasient -og pårørendes opplevelser i møte med helsevesenet».

Jeg ser at de likevel ønsket å komme nærmere en diagnose ved å finne flere kjennetegn. Det var jo gode intensjoner med «å sette Trude på riktig «tog videre».

Videre har jeg ikke tatt med i vurderingen at personer i arbeid kan trenge et grunnlag for sykemeldinger.

Trude kom seg gjennom alle prøver og fulgte deretter de vanlige prosedyrer og fremdrift.

For ALS som gir seg til kjenne på andre måter enn den bulbære er det mulig symtomer kan forveksles med andre sykdommer.

For de som ønsker å sette seg litt bedre inn i sykdommens mulige varianter, hyppighet blant menn og kvinner, arvelighet og manges andre registrerte data anbefaler jeg Wikipedia, Amyotrophic lateral sclerosis., en relativ lettfattelig engelsk artikkel.

Pårørende er meg, forfatteren og med betydelige egne oppnevnte oppgaver i Trudes hverdag og sykdomsforløp. For oppgavene har jeg motivasjon og pågangsmot både for å være en «brysom pårørende» og å skrive om hendelser i Trudes sykdomsforløp.

Forenklet kan vi si at Trude har vært helt lam fra 2019 og har hatt montert trakheostomy i halsen for lufttilgang fra respirator siden september 2017.

I boka beskrives sykdomsforløp, hendelser, oppturer, nedturer, muligheter og begrensninger, samt uoppfylte/usaklige saksbehandlinger og vedtak i forhold til lovverket i flere off etater og mangler i pleien fra pleieselskaper, ja disposisjoner vi opplever som sjokkerende. Slik vi opplever det er det en stor grad av ukultur i div off etater der pasienten er taperen. Tildels overtas og praktisering av ukultur i pleieselskapene, slik vi har opplevd det. Jeg har vært så dristig og si at vi har opplevd en omsorgssektor i krise, en administrativ -økonomisk og umoralsk krise.

Med helse -og omsorgssektor mener vi alle etater som har vært involvert under Trudes sykdomsforløp.

Felles for etatene er at de «bevisst velger bort» Lov om diskriminering av 01.01.2018, herunder diskriminering pga alder, ved at de alle opprettholder foreldede aldersgrenser i det lovverk de forholder seg til. De velger å se bort fra at Diskrimineringsloven skal gå foran annet lovverk, med få unntak. Ved vår argumentasjon overfor saksbehandlere svarer de at de må forholde seg til deres overordnes beskjed. Deres overordnede bryter dermed Arbeidsmiljøloven overfor egne ansatte, -og selvfølgelig norsk lov.

Det er dyptgående tiltak og endringsledelse som må til. Som bla x-bedriftrådgiver ser jeg det må en prosess med holdningsendring til med klare føringer, og ikke minst oppfølging fra departementsnivå. Nå ser det ut for at det nivået ikke virker særlig handlekraftig i nær fremtid da de i alle saker ser ut til å vente på en komiteutredning, slik jeg tolker uttalelser i tv programmer og debatter. Lengst bak i køen kommer nok kostnadskrevende tiltak, feks å få lovmessig korrekt behandling av søknader og klager fra pasienter og pårørende til de forskjellige etater innen omsorg, tiltak som ville kunne medføre milliarder i etterbetaling til de som på uriktig måte hadde fått avslag eller avkortning på mulige krav.

Riksrevisoren har uttrykt bekymring for de behandlingstider etatene Statsforvalter, Sivilombudet og kommuner bruker, der bruker som allerede har det vanskelig er taperen.

Da vi søkte om BPA, brukerstyrt personlig assistanse ble vedtaket avslag. Vår klage på det gikk til Klagenemda i kommunen. Ved avslag også fra klagenemda sender kommunen dokumentasjon til Statsforvalter. Før søker får det endelige svar fra Statsforvalter, kanskje 1,5 år etter kommunen mottok vår søknad, er søker, om ikke død, «mørbanket» av å vente på svar. Et svar/vedtak fra Statsforvalter kan vi ikke klage på.

Vi protesterte på saksbehandlinger da de selv hadde brutt Forvaltningsloven, valgt å se bort fra brudd kommunen og klagenemda hadde gjort på Forvaltningsloven i deres saksbehandling og i tillegg hadde unnlatt å ta med i vurderinger vår henvisning til aktuelle artikler fra EMD, europeiske menneskerettighetsdomstol.

På protesten svarte de at de ikke kunne se at noe ikke var tatt hensyn til. Vi kunne ta det videre Sivilombudet.

Da ville det nok ha medgått 6-8 måneder der og. Dvs at det ville gått med 2 år før alle muligheter var brukt.

Vi har tidligere hatt en bilsak med Sivilombudet i forbindelse med tilpasning av bil til Trudes situasjon. Vi la inn viktige argumenter for Trudes sak, men i deres svar skrev de bare at de ikke kunne se at Skatteetaten hadde foretatt noe feil i saksbehandlingen. Vi lot være å klage til Sivilombudet på negativt vedtak om BPA.

De som klager på vedtakene er de som har tolket lovverk og rundskriv og funnet at de ikke har fått den hjelp de synes å ha krav på eller folk som føler at deres «allmenne rettsfølelse» krenkes.

Når Riksrevisor kommer med bekymringsmelding over saksbehandlingstid er det fordi tiden er økende. Det kommer vel av at klagene er flere. Hvorfor?

Det ser ut for at hendelser omkring Trudes sykdomsforløp -og meg som pårørende, fortsetter.

Det som gjør det til hendelser er at vi ikke aksepterer et hvilket som helst slingringsmonn fra helseetaten og deres medarbeidere overfor oss. Det medfører noen ganger konflikter, spesielt med de som Trude har valgt for å ivareta seg, nemlig Pleieselskap 3.

Det er avsatt midler til Trudes pleie. Trude velger et av de Pleieselskap kommunen har rammeavtale med under forutsetning at selskapet skal forvalte midlene best mulig og vi forventer at størst mulig andel av midlene kommer Trude tilgode i hele døgnet, slik avtalen mellom Pleieselskapet og kommunen har intensjoner om.

Trude og jeg er fremdeles i god form kognitivt og vi har en bakgrunn med grunnholdninger for å fremkalle gode og normale holdninger som kan gi gode problemløsninger og vel overveide argumenter og avgjørelser. Ikke minst har vi vel utviklet «allmenn rettsfølelse» som gir oss gode antenner for å fange opp urettferdigheter, markere det ved å si tydelig i fra med formål å få rettet opp i årsaker til hendelser. Desverre er det slik at ledelsen i Pleieselskap 3 ikke anser oss ikke som konfliktløsere, men tvert i mot som konfliktskapere.

Mellomlederne i Pleieselskap 3 er «nye koster», for 3. gang på 3 år. De ønsker å utvide selskapets, og dermed deres, spillerom innenfor eksisterende avtaler, den avtale de har med kommunen for pleie av Trude og den avtale Trude gjorde med Pleieselskap 3 før hun valgte de nettop med den avtalen i havn. De ledere vi møtte da avtalen ble inngått hadde en annen innstilling til samarbeid enn de vi møter i dag.

Et stort antall av de faste pleierne har sluttet pga at de har vært hos Trude i ca 3 år og kan tenke seg en annen jobb. Hovedgrupppen slutter fordi feks Oslo kommune gir bedre betingelser, samt at de får kortere reisevei. Jeg har påpekt at Trude blir taperen ved at pleiere slutter og anbefalt de å feks legge inn ansenitetstillegg for å beholde erfarne pleiere.

De konsekvenser vi får av det store frafallet er et økende behov for vikarer. Teamleder, som «ny kost», setter for lave krav til pleieres opplæring i pleie av respiratorpasient , før de settes inn som 1 av 2 pleiere, og 1 av 1 pleier når den erfarne har pause. Det medfører et for lavt sikkerhetsnivå ved eventuelle alvorlige hendelser. Det oppleves som om teamleder ikke har satt seg inn i under hvilke rammebetingelser som gjelder for pleie av Trude.

For Trude er det intensivavdelingen ved Bærum Sykehus som har signalisert til kommunen at Trude alltid skal ha 2 pleiere. Det er spesielt mhp sikkerhet og å redde liv ved hendelser. Sykehusene avholder kurs for pleiere og helsefagarbeidere i respiratorbehandling. Årsak er at respiratorpasienter forblir sykehusets ansvar og ved hjemmesykepleie og etter at pasienter sendes ut av sykehuset med «hull i halsen» med innsatt kanyle. Den skiftes ca hver annen måned ved sykehuset. Ved Ullevål foretas alltid bronkoskopi samtidig. Ansvarsforholdet til sykehuset er grunn til at Trude kan be om hjemmebesøk fra lungeavdelingen ved Ullevål Sykehus. Til orientering flyttet vi all oppfølging for Trude fra Bærum Sykehus til Ullevål Sykehus ved å benytt «fritt sykehusvalg». Det gir Trude rett til å få sine hjemmepleiere kurset ved Ullevåls lungeavdeling i bruk av respirator og medhørende utstyr og behandlingsmetoder. Kurset inneholder en teknisk del for maskiner og utstyr, informasjon om pleien og demo med modeller for pleieområdet. Og ikke minst gjennomgang av sikkerhetsutstyr om uhellet skulle ramme pasienten.

Etter jeg skrev Mail til toppsjefen i Pleieselskap 3 om at de kunne pådra seg et betydelig erstatningsansvar ved å unnlate å gi Trude pleiere med nødvendige opplæring, har opplæringen blitt realisert. Pga en nestenulykke for Trude med uopplært pleier på nattskift var det grunn til å ta godt tak i selskapets ledelse. Trude blir utrygg og sier hun blir redd av slike situasjoner. Da ber hun meg ta med en madrass til stua. Da tar jeg madrassen, men slik kan vi ikke ha det!

Vi har i en tid nektet teamleder fra Pleieselskapet adgang til vårt hus pga vedkommendes uforsvarlige innsetting av syk pleier – og vikarpleier uten forutgående opplæring, som 1 av 2 pleiere. Vi har meldt til lederteamet i Pleieselskap 3 at utestengelsen er begrunnet med manglende dømmekraft og ikke hensyntagen til våre advarsler om risiko for økt usikkerhet og redusert kvalitet i pleien, samt med konsekvens at Trude ikke føler seg trygg.

De faste pleierne vi har er fantastisk flinke. De får og stor belastning med større ansvarsfølelse i samarbeid med andre pleiere med for lite opplæring.

Med formål å få på plass tilstrekkelig opplæring skriver jeg mailen nedenfor til Trudes Pleieselskap, kalt Pleieselskap 3.

Hei. TIL LEDELSEN I PLEIESELSKAP 3

Da det er flere «nye koster» i ledelsen hos dere som lar underskudd på pleiere medføre bevisst tilsidesetting av nødvendig opplæring før de setter inn som 1 av 2 pleiere er det nødvendig med noen presiseringer fra min side, som pårørende.

Videre sier dere at jeg blander meg unødig inn i pleieforholdet når jeg påtaler dette og sier det er Pleieselskap 3s ansvar å vurdere om pleierne har tilstrekkelig kompetanse for de oppgaver dere setter de til.

SLIK ER DET IKKE FOR PLEIE AV RESPIRATORPASIENTER, SOM TRUDE. ANSVARET FOR RESPIRATORPASIENTER OG DERES BEHANDLING ER SYKEHUSETS ANSVAR OGSÅ I HJEMMESYKEPLEIEN.

Bærum Sykehus laget det første oppsettet av behandling av Trude i hjemmesykepleien.

Viktigst var at Trude skulle ha 2 pleiere 24/7. Videre skulle Trude få hjemmebesøk av Lungeteamet . Pleierne skulle på kurs i pleie -og respiratorbehandling ved lungeavd og senere ansatte ved første anledning.

Engasjementet fra sykehuset var for at de skulle ivareta sitt ansvar.

Med tiden fant vi at Ullevål hadde bedre ressurser for å ivareta det ansvaret. Trude søkte seg dit med grunnlag i Pasientrettighetsloven. Vi ble innkalt til intervju hos seksjonsoverlegen. Han presiserte nødvendigheten av betydelig MEDVIRKNING fra pårørende om hjemmesykepleie skulle bli vellykket.

I kommunikasjon mellom Bærum Sykehus og Ullevål fulgte 2-24/7 i pleieintensitet.

Ullevål har nå ansvaret for at Trude får riktig pleie og av kvalifiserte pleiere for hennes sykdom, ALS. med hjemmerespirator.

Om Pleieselskap 3 vil endre behov for opplæring av Trudes pleiere må det godkjennes av oppfølgende lege.

DET ANSVARET KAN IKKE ULLEVÅL DELEGERE TIL KOMMUNE ELLER PLEIESELSKAPER.

TRUDES KLAGEINSTANS PÅ AT PLEIESELSKAP 3 SETTER INN PLEIERE UTEN FORUTGÅENDE OPPLÆRING ELLER PLEIERE SOM IKKE FREMSTÅR SOM FRISKE, ER OPPFØLGENDE LEGE VED ULLEVÅL SYKEHUS.

Trude og jeg ønsker et lavest mulig konfliktnivå. Vi er vant til å ordne opp selv uten å måtte gå til klager og konflikter.

Derfor ber vi Pleieseselskap 3s ledelse om å ivareta Trudes sikkerhet i pleien ved å følge rutiner, tilpasset av tidligere ledelse i Pleieselskapet, for opplæring før pleier settes inn som 1 av 2 pleiere.

Om vikarer er nødvendig, ber vi om faste vikarer. De bør gå kurs på Ullevål.

Det er viktig at vikarer første dag får innføring i bruk av sikkerhetsutstyret for å kunne delta i å redde liv. Dere må instruere pleier om at sikkerhetsveskers innhold og formål blir gjennomgått tidlig i opplæringen.

Ved tvil om sammensetning av pleieteam, bruk oss, la oss få MEDVIRKNING på det som gjelder oss!

Videre ber vi om at rutiner og avtaler for renhold av utstyr og lokaliteter for pleiere blir ivaretatt mhp god hygiene. Rengjøring av deres lokaliteter bør gjøres av prof rengjørere i stedet for av pleierne.

Jeg påpeker at det ovenfor nevnte, det vi føler som uforsvarlig pleie og er klageberettiget , ikke var problemer med tidligere ledelse i Pleieselskap 3.

Mvh. Bjørn R Eng.

Hendelse: Fredag 29. mai 2022

Det var jo slik at vi nektet teamleder adgang til vårt hus pga at hun i flere situasjoner viste utilstrekkelig dømmekraft ved å sette inn en pleier, som for oss fremstod som syk og senere satte inn en pleier uten kompetanse for oppgaven og uten forutgående opplæring. Jeg ble informert på forhånd og nektet skarpt på at så skulle skje, men jeg ble ikke hørt. Jeg sa til den faste pleieren at vikaren ikke måtte handtere pleie, som hostemaskin, suging i trachestomy, samt av -og påsetting av svivel. Årsak er at de som ikke har lært dette slurver med aseptikken og svivel av og på. Jeg sørget for at og vikaren fikk med seg det. De bekreftet deretter en arbeidsdeling for natten.

Desverre fant de ut at de skulle hjelpe hverandre ved at vikaren skulle ta svivel av og på i den nevnte prosedyre. Han trakk svivel rett ut, den satt fast og han rykket den løs. Trude fortalte på morgen at hun trodde han hadde trukket ut kanyle og køff, da det var smertefullt. Trude fikk ikke sagt fra om smerten. Hun sov ikke senere på natten av redsel for gjentagelse.

Den faste pleieren syntes det var viktigere å «ta kollegiale hensyn» da vikaren tilbød sin hjelp i løpet av natten.

Jeg beskrev hendelsen til både toppsjef, mellomledelse og teamledelsen. Ingen svar kom.

Teamleder har bedt om å komme på hjemmebesøk flere ganger og sist gang sammen med en kollega. Vi ga klarsignal for det med bakgrunn i at hun har krav på å følge opp sine medarbeidere, pleierne, i sitt arbeid med pasienten, Trude.

Jeg hadde tidligere nevnt for teamleder at rengjøringsrutiner for pleiernes vaktrom, toalett og egen garderobe ikke ble fulgt, noen ganger i senere tid og at det igjen var utelatt senest i går, torsdag. Jeg sendte melding om at hun måtte få ordnet det slik at det ble vasket i dag kl. 15.00, som var avtalen. Da hun kom i sammen med kollega konfronterte jeg henne med ubesvarte SMS vedr rengjøring, men nevnte at pleierne hadde mottatt SMS om at de skulle ta over vaktrommet. (Pga at Trude er en risikopasient er det viktig å opprettholde god hygiene i huset, derav de rom pleierne bruker, nemlig vaktrom ved siden av stua der Trude er, garderobe med privat skotøy og yttertøy, samt deres toalett). Videre var det avtale om at deres rengjøring skulle foregå samtidig med husets øvrige vaskedag, nemlig hver torsdag.

Da de stod på trappa sa jeg hun kunne komme inn etter hun hadde fått arrangert en fullstendig rengjøring i dag og begynte å lukke døra. Da sa hun at hun hadde fått beskjed om å ringe Politiet om jeg ikke slapp de inn. Etter en tenkepause slapp jeg de inn og sa «vil du ringe politiet i stedet for å sørge for at avtalt rengjøring blir gjennomført?». Det ble ikke besvart. Av hensyn til tidligere forseelser fra teamleder hadde jeg varslet om min uteblivelsen fra møte.

Trude involverte meg i samtalen og da var det gjort. Jeg spurte igjen teamleder om hvorfor hun ikke hadde sørget for at det ble rengjort. Da svarte hun at det viktigste var vel at hun hadde skaffet Trude pleiere. Jeg besvarte med at det er avtalebestemt og en selvfølge at Trude skal få pleiere. Rengjøringsrutiner er ikke involvert i det! Da snudde hun seg i mot Trude og sa «jeg skal spørre Trude om ikke hun synes det er viktigst å få pleiere. Jeg sa « det nekter jeg deg å spørre Trude om. Trude skal ikke tvinges til å prioritere og gjøre et valg mellom å få pleiere til sin behandling eller at pleieres rom blir rengjort!». «Det er en selvfølge at det ene ikke er avhengig av det andre!».

Jeg ble faktisk litt skarp, så Trude skrev på bokstavpekebrettet at hun beklaget på vegne av meg. Je sa at Trude hadde rett i det, men at jeg beklager selv at jeg ble litt høyrøstet i min argumentasjon.

Jeg forlot møtet for å ta en avtalt telefon. Den kunne ha ventet, men jeg tenkte det ville roe ned alle at jeg forlot arenaen. Likevel tenkte jeg at teamleder ikke skulle slippe unna med rengjøringen. Jeg gikk opp og gjorde kjøkkenarbeid, skrellet granatepler. Før de gikk fant jeg en anledning til å presisere at rengjøringen ikke skulle utsettes. Da hadde de ordnet det slik at de pleierne som var der ble igjen etter sitt skift og vasket pleiernes bruksrom. Veldig bra!, sa jeg.

Hun mener hun kan gjøre det som passer henne. Det er grunn til at vi må stå på vårt når vi har en god grunn til det. Vi må forhindre henne i å gjøre disposisjoner som kan være til ulempe for Trude.

Hun har fått mange korreksjoner og negative tilbakemeldinger fra oss, men berettiget da hun ikke har skjønt eller satt seg inn i rammebetingelsene for Trudes behandling . Vi har ikke noe i mot mennesket, men hvordan hun disponerer og viser lite dømmekraft før hun iverksetter. Vi, og spesielt Trude får konsekvensene.

